ไอแบงก์เร่งเครื่องปล่อยสินเชื่อลดหนี้เสีย
แบงก์อิสลามตั้งเป้าปล่อยสินเชื่อ 12,000 ล้านบาท และเร่งลดหนี้เสียให้ต่ำกว่า 20%
12 มิ.ย. 2562

แบงก์อิสลามตั้งเป้าปล่อยสินเชื่อ 12,000 ล้านบาท และเร่งลดหนี้เสียให้ต่ำกว่า 20%
นายวุฒิชัย สุระรัตน์ชัย ผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ปี 2562 ธนาคารตั้งเป้าการดำเนินงานปล่อยสินเชื่อใหม่ให้ได้ 12,000 ล้านบาท และตั้งเป้ามีกำไร 1,100 ล้านบาท และลดหนี้เสียให้ต่ำกว่า 20% หลังจากมีแนวโน้มหนี้เสียเพิ่มขึ้น
สำหรับการดำเนินงานของไอแบงก์ในไตรมาส 1 ปี 2562 ปล่อยสินเชื่อได้ 2,500 ล้านบาท ขยายตัว 5% ซึ่งถือว่ายังต่ำ มีกำไร 170 ล้านบาท ถือว่ายังไม่มาก และมีหนี้เสียเพิ่มขึ้นเป็น 10,000 ล้านบาทจากสิ้นปี 2561 อยู่ที่ 9,000 ล้านบาท
ปัจจุบันไอแบงก์มีหนี้เสียที่บริหารจัดการทั้งหมด 52,000 ล้านบาท คิดเป็น 20% จากสิ้นปี 2561 อยู่ที่ 17% ของหนี้คงค้าง นอกจากนี้ยังมีหนี้คุณภาพไม่ดีประมาณ 10,000 ล้านบาท คือมีความเสี่ยงกลับมาเป็นหนี้เสียได้ง่าย เมื่อปรับโครงสร้างเป็นหนี้ดีได้ไม่นานก็จะกลับมาเป็นหนี้เสียอีก คาดว่าในกลุ่มนี้จะมีไหลกลับมาเป็นหนี้เสียปีนี้ 1,200-1,300 ล้านบาท ในปีนี้ ทำให้หนี้เสียของไอแบงก์เพิ่มขึ้น
"การดำเนินงานไตรมาสแรกของไอแบงก์ดีขึ้น แต่ยังต่ำกว่าที่้ต้องการ เพราะยังมีปัญหาการดำเนินงานอยู่ ซึ่งการดำเนินการในช่วงที่เหลือต้องเร่งทำให้ได้ตามเป้าหมาย" นายวุฒิชัย กล่าว
นายวุฒิชัย กล่าวว่า ไอแบงก์ได้รับเงินเพิ่มทุนจากกระทรวงการคลังครบ 18,000 ล้านบาท ตั้งแต่เดือนพฤศจิกายน 2561 ที่ผ่านมา ทำให้คลังถือหุ้นในไอแบงก์ 99.5% แต่เงินกองทุนต่อสินทรัพย์เสี่ยง หรือ บีไอเอส ยังติดลบ 2% กว่า อย่างไรก็ตามเดือน ม.ค. 2562 คณะกรรมการนโยบายรัฐวิสาหกิจ (คนร.) ที่มีพล.อ.ประยุทธ์ จันทร์โอชา นายกรัฐมนตรี เป็นประธาน ได้เห็นชอบให้ไอแบงก์ออกจากแผนฟื้นฟูกิจการ เพราะมีผลการดำเนินงานที่ดีขึ้น